'...म्हणून मी येशू ख्रिस्ताशी लग्न करून आजन्म कुमारिका राहण्याचं व्रत घेतलं'\nहायेस (वय 41) या एक पवित्र कुमारिका आहेत. ज्या स्त्रियांना स्वत:ला देवाची वधू म्हणवून घ्यायची इच्छा असते त्या स्त्रिया कुमारिका बनतात त्यांना 'कॉन्सिक्रेटेड व्हर्जिन्स' असं म्हणतात.  

कॅथलिक पंथातही ही प्रथा फारशी प्रचलित नाही. कारण चर्चने सुद्धा या प्रथेला मान्यता देऊन पन्नासपेक्षा कमी वर्षं झाली आहेत. 

कॉन्सिक्रेटेड व्हर्जिन किंवा पवित्र कुमारिका होण्यासाठी एक विधी केला जातो. जसं ख्रिश्चन पद्धतीने लग्न होतं त्याचप्रमाणे सर्व तयारी केली जाते. ज्या महिलेनं पवित्र कुमारिका व्हायचं ठरवलं आहे ती नववधूप्रमाणे नटते.

आयुष्यभराच्या आणाभाका घेते आणि कधीही प्रेमसंबंधात किंवा शारीरिक संबंधात न अडकण्याची शपथ घेते.

ती अंगठीसुद्धा घालते. ही अंगठी म्हणजे येशू ख्रिस्ताशी असलेल्या समर्पणाचं प्रतीक असतं. 

"मला नेहमी विचारण्यात येतं, तुझं लग्न झालंय का?" हायेस सांगतात. हायेस यांचा बीबीसीच्या 100 Women या यादीत समावेश करण्यात आला आहे. 

"असा प्रश्न मला विचारला की मी अगदी थोडक्यात स्पष्टीकरण देते. मी रिलिजिअस सिस्टर सारखी आहे. (ज्या स्त्रीने धर्माला वाहून घेतल्याच्या शपथा सार्वजनिकरीत्या घेतल्या आहेत त्यांना रिलिजिअस सिस्टर म्हणतात.) मी येशू ख्रिस्तांना समर्पित आहे आणि या जगण्याचा हाच माझा मार्ग आहे असं मी त्यांना सांगते," हायेस सांगतात.

अमेरिकेत असलेल्या येशूंच्या 254 वधूंपैकी त्या एक आहेत. United States Association of Consecrated Virgins (USACV)  या संस्थेनुसार या पवित्र कुमारिका नर्स, मानसोपचारतज्ज्ञ, अकांउटंट, उद्योजिका असे विविध व्यवसाय करतात. नन्सप्रमाणे त्या धर्मप्रचार करतीलच असे नाही. 

जगभरात अशा 4000 पवित्र कुमारिका आहेत असं 2015 मध्ये झालेल्या एका सर्वेक्षणात आढळून आलं आहे. व्हॅटिकनच्या मते या पवित्र कुमारिकांची संख्या जगातील अनेक भागात वेगाने वाढत आहे. 

नन्सप्रमाणे त्या मर्यादित गटांमध्ये राहात नाहीत किंवा विशिष्ट वेशभूषासुद्धा करत नाही. त्या धर्मनिरपेक्ष आयुष्य जगतात. त्या नोकरी करतात आणि त्यावर त्यांचा उदरनिर्वाह चालतो. 

जसं कॉन्सिक्रिटेड व्हर्जिन असतं तसं  कॅथलिक चर्चच्या परंपरेत पुरुषांसाठी काही पर्याय नाही.

"पवित्र कुमारिका होण्याच्या आधी मला कळलं की मी नन्ससारखं किंवा एखाद्या धार्मिक गटात आयुष्य जगू शकत नाही." त्या सांगतात. 

हायेस शिक्षिका आहेत. शिकवणं झाल्यावर त्या प्रार्थना करतात किंवा चिंतन करतात....\n\ntl;dr:
जेसिका हायेस यांनी स्वत:च्या लग्नासाठी पारंपरिक वेश विकत घेतला. व्हेल (ख्रिश्चन धर्मात लग्नात वधू डोक्यावर पदर घेते त्यासदृश्य कापड) आणि अंगठीही घेतली. मात्र जेव्हा त्या विवाहस्थळी धर्मगुरूसमोर उभ्या राहिल्या तेव्हा त्यांच्या बाजूला त्यांचा होणारा नवरा नव्हता.